A görögországi megszorítások a szegényeket és a középosztályt sújtják
A görögországi megszorítások folyamatosan a legszegényebb rétegeket és a középosztályt, azaz a fizetésből élőket sújtják, a szakszervezetek demonstrációikkal erre kívánják felhívni a kormány figyelmét - mondta Jeórjiosz Dassis, az Európai Gazdaságé és Szociális Bizottsága munkástagozatának elnöke, az ADEDI görög szakszervezeti szövetség nemzetközi kapcsolatokért felelős titkára az MTI-nek adott interjúban.
A szakszervezeti vezető kifejtette: a kormánynak - jóllehet ez sokszor nehéz - meg kell találnia annak módját, hogy a gazdagabbak nagyobb mértékben járuljanak hozzá a gazdasági gondok megoldásához. Országa gazdasági helyzetével kapcsolatosan Dassis elmondta: egyaránt sújtják belső és külső nehézségek. Méretes költségvetési hiány van, és a társadalombiztosítás is deficittel működik. További belső problémákat okoz, hogy jelentős a korrupció - magyarázott a szakember, aki leszögezte: ezeket csak Görögország tudja megoldani saját magának. Az európai szinten megoldandó kérdések között említette, hogy az euróövezeti vezetőknek szembe kell szállniuk a spekulációval, amely Portugália mellett már Olaszországot és Spanyolországot is nehéz helyzetbe hozta. E mellett olyan vádak érik a délieket, hogy nem szeretnek dolgozni, de ez egyszerűen nem igaz - hangsúlyozta Dassis. A görögök többet, sokszor két állásban dolgoznak, mivel a bérszínvonal olyan alacsony, hogy csak így tudnak méltó körülmények között élni - tette hozzá. Kifejtette: a bankoknak is felelősségük van abban, hogy megnőtt Görögországban az adósság. A lakosságnak nyakra-főre adtak hiteleket anélkül, hogy megvizsgálták volna, az emberek vissza tudják-e fizetni adósságukat. Ráadásul a görögök a hitelekből magas hozzáadott értékű, észak-európai termékeket vásároltak, így az északi államokban hozzájárultak a munkahely-teremtéshez - mondta Dassis, aki kijelentette: a válság megoldásának költségeit is meg kellene osztani az európai államok között. A szakszervezeti vezető üdvözölte az Európai Bizottság elnökének, José Manuel Barrosónak a pénzpiaci tranzakciókra kivetendő adókra vonatkozó javaslatát, ami forrást jelentene az euróövezeti mentőmechanizmusok kibővítéséhez. Kívánatosnak nevezte továbbá, hogy közös euróövezeti kötvényeket bocsásson ki az EU. "Ez nem filantrópia, nem ajándék, hanem az egyetlen módja annak, hogy Európai tovább haladjon az integráció útján" - fogalmazott a görög származású brüsszeli politikus. A baloldali pártok előretörésére vonatkozó kérdésre adott válaszában elmondta: remélhetőleg a baloldal és az európai politikusok is visszatérnek a közös európai projekthez. "Számunkra nincs más lehetőség. Ha elhagyják ezt az utat, és az országok egymást teszik felelőssé a válságért, akkor nő a gyűlölet, a rasszizmus, és közelebb kerülünk ahhoz a háborúhoz, ami ellen az egész integráció létrejött. Ez az, amit el kell kerülni, mert a háborúkban mindig az átlagember szenvedi a legtöbbet" - fogalmazott Jeórjiosz Dassis. A szakszervezeti vezető október elején nyilatkozott az MTI-nek.